Gramzda vald

Gramzda vald (läti keeles Gramzdas pagasts) on vald Lätis Lõuna-Kuramaa piirkonnas. Vald piirneb sama piirkonna Virga, Priekule, Kalēti ja Vaiņode vallaga. Lõunas piirneb vald Leedu Skuodase rajooni Aleksandrija ja Skuodase vallaga.

Valla pindala on 85 km².  Aastal 2011 elas vallas 673 inimest, nende seas 496 lätlast, 33 venelast, 6 valgevenelast, 5 ukrainlast, 2 poolakat ja 130  leedulast. Valla keskus on Gramzda, vallamaja asub aadressil Skolas iela 3. Vallavanem on Dzintars Kudums.

Ajalugu 

Praeguse valla aladel asusid 1920. aasta maareformia ajal Mazgramzda mõis (Klein-Gramzden) pindalaga 972 ha (häärberis asub Priekule metsamajand), Dižgramzda mõis (Groß-Gramzden), millele kuulus koos Lauki ja Smikši karjamõisadega 1485 ha maad, Trekņi mõis (Trekken), millele kuulus koos Jaunase ja Maztrekņi karjamõisadega 715 ha maad, ja Gaļķinti mõis (Galkiten) pindalaga 99 hektarit. Aastal 1935 oli Gramzda valla pindala 67,9 km² ja seal oli 1380 elanikku.

Aastal 1945 moodustati Gramzda vallas Gramzda ja Mazgramzda külanõukogud, aastal 1949 aga vald likvideeriti. Aastal 1954 liideti Gramzda külanõukoguga likvideeritav Mazgramzda külanõukogu, aastal 1961 aga  Aizvīķi külanõukogu. Aastal 1975 liideti osa külanõukogu maadest Priekule külanõukoguga. Aastal 1990 muudeti külanõukogu vallaks. Aastatel 2009–2021 kuulus vald Priekule piirkonda.

Kaitstavad objektid 

Kultuurimälestistest on riikliku kaitse all Diždāme linnamägi, Straujenieki linnamägi, Upītēse muinaskalmed, Tiltiņi muinaskalmed ja Aizvīķi linnamägi ning asulakoht.  Kohaliku kaitse all on Kunkuļi muinaskalmed ja Gramzda kalmistu juures asuv linnamägi.

Loodus 

Suurim jõgi on Sārte.

Vallas kasvab arvukalt nimetuid looduskaitsealuseid põlispuid. Osa Ruņupe oru hoialast jääb valla territooriumile.

Külad 
Vallas on seitse küla. Valla keskus Gramzda on staatusega vidējciems ja seal oli 2020. aastal 256 elanikku. Aizvīķi on staatusega aprūpes ciems 99 elanikuga aastal 2020. Mazaizvīķi on staatusega mazciems. Neli valla küla on staatusega skrajciems – Cāļu ciems 4 elanikuga aastal 2005, Laukmuiža, Mazdāma ligi 25 elanikuga aastal 2005 ja Smikši 16 elanikuga aastal 2005. Ülejäänud valla elanikud elasid külade koosseisu mitte kuuluvates taludes.

Viited

Välislingid 

Läti vallad
Lõuna-Kuramaa piirkond